text: Ishockey: Sønderjyske møder Frederikshavn
  21 marts 2010 kl. 11.57
  Der er kun jyske hold tilbage i slutspillet i AL Bank Ligaen, hvor Sønderjyske har valgt Frederikshavn som sin semifinalemodstander. AaB møder Herning.
   
  Med Frederikshavns klare 6-1-sejr over Rødovre i den syvende og afgørende kvartfinalekamp står det fast, at dette års danske mestre i ishockey kommer fra Jylland.
  Rødovre var det sidste tilbageværende hold fra øerne i slutspillet, hvor antallet af bejlere til DM-titlen nu er nede på fire hold.
  De forsvarende mestre og grundspilsvindere fra Sønderjyske har valgt at møde netop Frederikshavn i den ene semifinaleduel, der ligesom kvartfinalerne spilles som bedst af syv kampe.
  Sønderjyskes træner Mario Simioni indrømmede, at valget af nordjyderne frem for Herning blandt andet skyldtes, at holdet har været igennem en hård kvartfinaleserie mod Rødovre, som givetvis har tæret på kræfterne.
  - Begge hold skøjter godt, så det bliver nok nogle kampe med højt tempo. Jeg tror, at vi har større bredde end dem, siger Simioni til TV2 Sport.
  Sønderjydernes valg betyder, at det bliver AaB og Herning, der skal spille om den anden finaleplads.
  Semifinalerne begynder tirsdag klokken 18 i Vojens, mens AaB har hjemmebane mod Herning onsdag klokken 20.30.
  